Diari Oficial de la Generalitat Valenciana


Sumari del DOGV 2449, del 14-02-1995 (1995/833834)

ORDRE de 27 de gener de 1995, de la Conselleria de Cultura, per la qual es convoquen ajudes per a la millora de les instal·lacions de biblioteques d'institucions privades sense finalitat lucrativa de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/01/27/(7)/dof/vci/html**

### Dades del document

Número de DOGV
:   2449

Data del DOGV
:   14-02-1995

Secció del DOGV
:   DISPOSICIONS GENERALS

Número del document
:   1995/833834


Data del document
:   27-01-1995

Organisme emissor
:   Conselleria de Cultura

Tipus de document
:   Ordre

ORDRE de 27 de gener de 1995, de la Conselleria de Cultura, per la qual es convoquen ajudes per a la millora de les instal·lacions de biblioteques d'institucions privades sense finalitat lucrativa de la Comunitat Valenciana.   
La Conselleria de Cultura, de conformitat amb el programa de recuperació de biblioteques històriques de la Comunitat Valenciana, té el propòsit de subvencionar les biblioteques d'institucions privades sense finalitat lucrativa que continguen importants fons bibliogràfics i que milloren llurs instal·lacions, per a contribuir així a sufragar les despeses derivades de la seua conservació.  
Per tot això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre de Govern Valencià,  
ORDENE:  
Primer  
Hom convoca un concurs públic per a la concessió d'ajudes per a la millora de les instal·lacions de biblioteques d'institucions privades sense finalitat lucrativa de la Comunitat Valenciana i hom aprova les bases per què es regeix aquesta convocatòria, incloses com a annex I a aquesta ordre i el model de sol·licitud de les esmentades ajudes.  
Segon  
L'import de les ajudes es pagarà a càrrec de l'aplicació pressupostària 62.06.091.1.692.83, dins la línia 701/000/95, anomenada ajuda per a instal·lacions de biblioteques i arxius. L'import global màxim destinat a aquestes ajudes serà de deu milions de pessetes (77.404.731 PTA).  
DISPOSICIONS FINALS  
Primera  
S'autoritza el director general de Promoció Cultural perquè, en l'àmbit de les seues competències, adopte les mesures necessàries per el desenvolupament i l'execució d'aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, s'hi podrà interposar un recurs contenciós administratiu dins el termini de dos mesos comptadors des del dia de la publicació de l'ordre, davant de la Sala Contenciosa Administrativa del Tribunal Superior de Justícia de la Comunitat Valenciana, comunicant-ho prèviament a la Conselleria de Cultura, d'acord amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
València, 27 de gener de 1995  
La consellera de Cultura,  
PILAR PEDRAZA MARTíNEZ  
ANNEX I   
Bases de la convocatòria de les ajudes per a la millora de les instal·lacions de biblioteques d'institucions privades sense finalitat lucrativa de la Comunitat Valenciana  
Primera  
Aquestes ajudes contribuiran al finançament total o parcial de les despeses derivades de les obres, mobiliari i en general totes aquelles instal·lacions que calguen per a la conservació adequada dels fons bibliogràfics existents.  
Segona  
1. Podran sol·licitar aquestes ajudes totes les institucions privades sense finalitat lucrativa de la Comunitat Valenciana que realitzen inversions en les seues biblioteques.  
2. Hom podrà finançar amb càrrec a aquestes ajudes els tipus d'inversions següents:  
a) Construcció d'instal·lacions destinades a biblioteques.  
b) Obres d'ampliació, reforma i modernització de les instal·lacions de biblioteques existents.  
c) Acabament d'obres d'aquest tipus iniciades en exercicis anteriors.  
d) Adquisició de mobiliari i equipament tècnic d'ús exclusiu a les instal·lacions de biblioteques.  
Tercera  
1. Aquests projectes es finançaran amb els crèdits que figuren als pressupostos de la Generalitat Valenciana consignats amb aquesta finalitat i amb els fons aportats per les institucions.  
2. Les aportacions de la Conselleria de Cultura en el finançament de cada petició que resulte inclosa serà total o parcial del montant total de la inversió que es realitze en 1995.  
Les institucions hauran d'aportar, si és el cas, la part no finançada per la Generalitat Valenciana.  
Quarta  
1. Les sol·licituds, dirigides a la Conselleria de Cultura, el model de les quals figura com a annex II a aquesta ordre, tindran un termini d'un mes, comptador des de l'endemà de la publicació d'aquesta convocatòria en el Diari Oficial de la Generalitat Valenciana.  
2. La sol·licitud d'ajuda econòmica la realitzarà el responsable de la institució, d'acord amb la normativa respectiva, i ha de fer constar:  
a) La sol·licitud d'ajuda econòmica.  
b) El pressupost i el pla de finançament especificant les quantitats a invertir en cada exercici si el termini d'execució depassa un any. Aportació de la institució.  
c) Pla d'execució de l'inversió completa per anualitats.  
d) Compromís de la institució d'aportació econòmica en la quantitat no finançada per la Generalitat Valenciana, i també l'excés que podria existir en la contracta definitiva.  
3. Les sol·licituds aniran acompanyades, si és procedent, dels documents següents:  
a) El projecte tècnic de les obres, quan el pressupost ultrapasse els cinc milions de pessetes (5.000.000 PTA), subscrit per un tècnic competent, on s'especificarà la denominació i la localització de les obres que s'han de realitzar, el plànol de situació, pressupost amb el desglossament per unitats i terme d'execució previst.  
En obres, el pressupost de les quals siga inferior a cinc milions de pessetes (5.000.000 PTA), bastarà amb la presentació d'una memòria valorada que constarà d'una memòria descriptiva de totes les actuacions, que hom pensa realitzar i també de l'estat dels locals o dels edificis afectats; relació valorada en que es detallarà cada partida, es faran unes medicions i un resum general tot aplicant-hi el benefici industrial, les despeses generals i l'IVA, si s'escau; plànol de situació i plànol en què queden perfectament descrites totes les actuacions. Tots els punts abans exposats seran datats i signats per la persona tècnica corresponent.  
b) En cas d'adquisició de mobiliari i equipament tècnic caldrà presentar la relació detallada de tot el material i el pressupost per unitats.  
c) Certificat del secretari de la institució, en relació amb l'inventari de bens que hom disposa, dels terrenys o immobles necessaris per a la construcció o la rehabilitació, respectivament.  
d) Memòria descriptiva del pla d'utilització previst.  
e) Entitat bancària i número del compte corrent on s'ha d'efectuar l'ingrés de la transferència, si de cas hom concedeix l'ajuda, i també el CIF de la institució.  
f) Si la inversió afecta immobles compresos en la base cinquena c), caldrà a més, un informe sobre la situació jurídica de l'edifici o conjunt, i, almenys, 20 fotografies d'aquest de 24 X 18 cm.  
Els documents als quals es fa referència en l'apartat a) del punt 3 d'aquesta base caldrà presentar-los per duplicat.  
4. La documentació assenyalada en aquesta base es podrà presentar al Registre General de la Conselleria de Cultura, a les direccions territorials de Cultura de València, Castelló o Alacant, als Centres d'Informació de l'Oficina d'Informació, Iniciatives i Reclamacions de la Generalitat Valenciana o per qualsevol dels procediments establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les instàncies de sol·licitud estaran a disposició dels interessats a la Conselleria de Cultura, a les Direccions Territorials de Cultura de València, Castelló o Alacant, i als Centres d'Informació de l'Oficina d'Informació, Iniciatives i Reclamacions de la Generalitat Valenciana  
5. Si la sol·licitud no reuneix els requisits i els documents que assenyala aquesta base, es requerirà l'interessat perquè, en un termini de 10 dies, esmene la falta o adjunte els documents preceptius, i s'indicarà que, si no ho fa així, es considerarà que ha desistit de la seua petició i s'arxivarà sense més tràmit, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Cinquena  
Tindran prioritat per a la consecució de les subvencions les peticions següents:  
a) Les sol·licituds d'institucions amb mancança o instal·lació deficient de biblioteques.  
b) Execució d'obres que suposen acabament de projectes parcialment realitzats.  
c) Projectes que suposen la restauració, la rehabilitació o l'ocupació d'edificis que estiguen en qualsevol de les situacions següents: haver estat declarats o tenir expedient incoat per ser declarats bens d'interés cultural o estar situats en conjunts amb una circumstància similar i també aquells edificis inclosos en catàlegs aprovats d'acord amb la normativa urbanística.  
d) Hom en valorarà especialment l'antiguitat, el volum i l'interès dels fons bibliogràfics que conserva i d'aquells que dins un temps puguen ingressar-hi.  
Sisena  
1. Els projectes tècnics de les obres que obtinguen aquestes ajudes requeriran un informe tècnic de la Conselleria de Cultura, la qual es reserva en tot cas, la inspecció i comprovació de l'execució de les obres mitjançant els serveis tècnics propis.  
2. L'informe desfavorable sobre el projecte tècnic podrà ocasionar la suspensió temporal o definitiva de l'aportació econòmica de la Conselleria.  
3. En cas d'inversions en obres que afecten els immobles esmentats en la lletra c) de la base cinquena caldrà l'informe favorable de la Direcció General de Promoció Cultural de la Conselleria de Cultura per a la concessió definitiva de l'ajuda.  
Setena  
1. La selecció prèvia de les sol·licituds serà realitzada per una comissió tècnica integrada per:  
President: el director general de Promoció Cultural.  
Vocals:  
- La cap del Servei de Patrimoni Bibliogràfic i Documental.  
- El cap de la Secció d'Arxius.  
- El cap de la Secció del Llibre.  
Secretària: la cap de la Secció de Documentació Bibliotecària.  
2. Una vegada finalitzada l'avaluació corresponent de les sol·licituds presentades, atenent els informes emesos pels serveis corresponents, la comissió elevarà una proposta a la consellera de Culutura, qui resoldrà l'adjudicació de les ajudes. La resolució, que es publicarà en el Diari Oficial de la Generalitat Valenciana.  
3. Si en el termini de tres mesos comptats a partir del dia en què finalitze el termini de presentació d'instàncies, l'òrgan competent no ha dictat resolució, les sol·licituds formulades pels interessats hauran de considerar-se desestimades.  
Vuitena  
1. Les minoracions produïdes amb relació al pressupost inicial, bé per un pressupost de projecte definitiu menor, bé per baixes produïdes en l'adjudicació es repartiran proporcionalment a les quantitats aportades, o bé es minorarà de la quantitat concedida per la Conselleria de Cultura en els casos de subvenció total.  
2. L'import de les minoracions produïdes corresponent a l'aportació de la Conselleria de Cultura, es destinarà a inversions en instal·lacions de biblioteques, bé en el d'aquelles institucions no incloses inicialment, bé incrementant les aportacions de la Generalitat Valenciana a alguna inversió subvencionada en 1995.  
3. La Conselleria de Cultura no assumirà cap modificació del projecte o del contracte que supose un augment del preu d'adjudicació, ni cap revisió dels preus. Si es produeixen aquests casos, els majors costos seran assumits exclusivament per la institució interessada.  
Novena  
1. La contractació de les obres o subministraments que obtinguen aquestes ajudes la realitzarà cada institució.  
En el plec de condicions de la contractació d'obres ha de figurar una clàusula que contemple la publicitat de l'obra a càrrec del contractista. Al cartell de l'obra, s'hi farà constar la col·laboració per part de la Generalitat Valenciana.  
2. Les obres, si ho decideix així la institució interessada, les podran realitzar tècnics i operaris contractats directament. En aquest cas, la institució haurà d'enviar a la Conselleria de Cultura un certificat de l'acord dins el termini de 15 dies, i també el compromís del compliment de les obligacions fiscals i de la Seguretat Social les quals no seran assumides per la Conselleria en cap cas.  
Deu  
Són obligacions del beneficiari:  
a) Acreditar, en el termini màxim de 10 dies des de l'endemà de la notificació de la concessió, que es troba al corrent de les seues obligacions tributàries i davant de la Seguretat Social, referit als 12 mesos anteriors a la sol·licitud de la subvenció, en els termes previstos en l'Ordre de la Conselleria d'Economia i Hisenda de 7 de gener de 1991 (DOGV 05.02.91).  
b) Realitzar la inversió en què es fonamenta la concessió de la subvenció.  
c) Acreditar davant de la Conselleria de Cultura la realització de la inversió i el compliment dels requisits i les condicions que determinen la concessió o el gaudi de la subvenció.  
d) La submissió a les actuacions de control financer que corresponguen a la Intervenció General, en relació amb les subvencions concedides.  
e) Comunicar a la Conselleria de Cultura l'obtenció de subvencions o ajudes per a la mateixa finalitat, procedent de qualsevol administracions o ens públics.  
f) Permetre que els seus fons bibliogràfics siguen descrits en el Catàleg Col·lectiu del Patrimoni Bibliogràfic de la Comunitat Valenciana, si la antiguitat, el volum i l'interès d'aquests ho requereix, i que es done a conéixer la seua existència, en el cas de la publicació de l'esmentat catàleg.  
Onze  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
L'import de les subvencions regulades en aquesta ordre en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.  
   
Dotze  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenir la subvenció sense reunir les condicions requerides per això.  
c) Incompliment de la finalitat per a la qual fou concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
Igualment, en el supòsit recollit en el paràgraf segon de la base anterior, quan la subvenció principal siga de la Generalitat Valenciana pertocarà el reintegrament de l'excés obtingut sobre el cost de l'activitat desenvolupada.  
Tretze  
Quan en l'exercici de les funcions d'inspecció o control, es deduesquen indicis de la incorrecta obtenció, gaudi o destinació de la subvenció o ajuda percebuda, els agents encarregats de la seua realització podran acordar la retenció de les factures, els documents equivalents o substitutius i de qualsevol altre document relatiu a les operacions en què aquests indicis es manifesten.  
Catorze  
El pagament de les aportacions de la Generalitat Valenciana es realitzarà d'acord amb el procediment següent:  
a) En el cas de construcció, ampliació i modernització d'instal·lació de biblioteques, hom remetrà les certificacions d'obra expedides per un tècnic competent.  
De cada certificació i després de la presentació prèvia dels informes i de l'aprovació pertinent, la Conselleria pagarà la part percentual corresponent a l'aportació pròpia sobre l'import del preu d'adjudicació, o de la totalitat segons pertoque.  
b) En el cas d'adquisició de mobiliari i d'equipament tècnic amb destinació a instal·lacions de biblioteques el pagament de l'aportació de la Generalitat es farà d'una sola vegada, amb l'aportació prèvia davant de la Conselleria de Cultura dels documents següents: un certificat del secretari de la institució que el subministrament contractat ha estat lliurat per l'empresa adjudicatària i els originals de les factures o dels justificants de les despeses realitzades, expedides per la mateixa empresa.  
Quinze  
Els justificants establerts a les bases catorze i quinze d'aquesta ordre hauran de presentar-se al Registre General de la Conselleria de Cultura fins al dia 15 de novembre de 1995 inclusive.  
Setze  
1. En cas d'obres de construcció, ampliació o reforma de biblioteques, les institucions comunicaran a la Conselleria de Cultura amb antelació suficient, la data assenyalada per a la recepció d'obres, per si estimara oportuna la designació d'un representant perquè hi concórrega.  
2. Les certificacions finals de l'obra o totals aniran acompanyades de:  
a) La certificació de terminació de les obres subscrita pel tècnic director d'aquestes.  
b) L'acta de recepció provisional signada pel contractista o l'adjudicatari, el promotor i el tècnic director de les obres.  
c) Almenys quatre fotografies de les instal·lacions ja acabades, de 24 X 18 cm diligenciades al dors pel secretari respectiu, tot fent constar-hi que corresponen a l'obra executada.  
Disset  
En cas que els fons bibliogràfics d'una institució privada no lucrativa, que haja estat beneficiada amb aquestes ajudes isqueren de la Comunitat Valenciana, per qualsevol motiu, l'esmentada institució estarà obligada a tornar el capital invertit per la Conselleria de Cultura per a la millora de les intal·lacions de la biblioteca de la institució.  
ANNEX II  
   
... president/a de la institució privada sense finalitat lucrativa de la Comunitat Valenciana..., CIF..., adreça social a ..., carrer ..., núm. ..., DP ..., telèfon per a comunicacions ..., coneixent l'Ordre de .. de ... de 1995, de la Conselleria de Cultura, publicada en el DOGV núm ..., de data..., per la qual es convoquen ajudes per a la millora de les instal·lacions de biblioteques d'institucions sense finalitat lucrativa de la Comunitat Valencina, i també les condicions establertes en les bases, em compromet d'acceptar-les i sol·licite una ajuda per a la institució que presideix.  
La sol·licitud d'ajuda econòmica es de ... pessetes.  
A) Aquesta ajuda es sol·licita per a l'execució d'obres en la biblioteca de la institució per a la qual cosa presente la documentació següent per duplicat:  
- Projecte tècnic de les obres, suscrit per un tècnic competent (si el pressupost ultrapassa els cinc milions de pessetes)  
- Memòria valorada (si el pressupost és inferior a cinc milions de pessetes)  
D'acord amb allò que especifica la base quarta, 3 a) de la convocatòria.  
- Certificat del secretari de la institució, en relació amb l'inventari de béns que hom disposa, dels terrenys o immobles necessaris per a la construcció o la rehabilitació respectivament.  
B) Aquesta ajuda es sol·licita per a l'adquisició de mobiliari i/o equipament tècnic d'ús exclusiu per a la biblioteca de la institució per a la qual cosa presente la documentació següent:  
Relació detallada de tot el material i el pressupost per unitats.  
C) A més a més, presente:  
- Memòria descriptiva del pla d'utilització previst.  
- Descripció de la antiguitat, el volum i l'interès del fons bibliogràfics actuals i futurs.  
- Entitat bancària i número del compte corrent de la institució.  
Lloc, data i signatura del president/a  
CONSELLERIA DE CULTURA.  
DIRECCIó GENERAL DE PROMOCIó CULTURAL


Còpia Permalink ELI